**ПОСТАНОВЛЕНИЕ № 161 от 7.07.2022 г. за одобряване на допълнителни разходи по бюджета на Министерството на транспорта и съобщенията за 2022 г.**

Oбн., ДВ, бр. 54 от 12.07.2022 г., в сила от 12.07.2022 г.

МИНИСТЕРСКИЯТ СЪВЕТ

ПОСТАНОВИ:

**Чл. 1**. (1) Одобрява допълнителни разходи по бюджета на Министерството на транспорта и съобщенията за 2022 г. за "БДЖ – Пътнически превози" – ЕООД, в размер на 1 000 000 лв. за извършване на обществена превозна услуга – безплатен превоз на украински граждани под временна закрила след първоначалната фаза на приемане и настаняване, с железопътен и автобусен транспорт на територията на Република България до определените населени места на отсядане.

 (2) Средствата по ал. 1 да се осигурят чрез преструктуриране на разходи и/или трансфери по централния бюджет за 2022 г.

 (3) Със средствата по ал. 1 да се увеличат разходите по "Политика в областта на транспорта", бюджетна програма "Организация, управление на транспорта, осигуряване на безопасност, сигурност и екологосъобразност", по бюджета на Министерството на транспорта и съобщенията за 2022 г.

 (4) По бюджета на Министерството на транспорта и съобщенията за 2022 г. по "Политика в областта на транспорта", бюджетна програма "Организация, управление на транспорта, осигуряване на безопасност, сигурност и екологосъобразност", да се създаде администриран разходен параграф "Безплатен превоз на украински граждани" в размер на 1 000 000 лв.

 (5) Със сумата по чл. 1, ал. 1 да се увеличат показателите по чл. 25, ал. 3 от Закона за държавния бюджет на Република България за 2022 г.

**Чл. 2**. Министърът на транспорта и съобщенията да извърши необходимите промени по бюджета на Министерството на транспорта и съобщенията за 2022 г. и да уведоми министъра на финансите.

**Чл. 3**. Министърът на финансите да извърши произтичащите от чл. 1 промени по централния бюджет за 2022 г.

**ЗАКЛЮЧИТЕЛНИ РАЗПОРЕДБИ**

**§ 1**. Постановлението се приема на основание чл. 109, ал. 3 от Закона за публичните финанси и чл. 74, ал. 1 от Закона за държавния бюджет на Република България за 2022 г.

**§ 2**. Изпълнението на постановлението се възлага на министъра на транспорта и съобщенията.

**§ 3**. Постановлението влиза в сила от деня на обнародването му в "Държавен вестник".